《归来堂辞》
明代·袁华

翼翼兮新堂，高明兮孔扬。眷青龙兮东下，览凤凰兮南翔。

堂中龙人兮金玉其相，入直承明兮近日月之清光。

踰河湟兮度陇蜀，历井陉兮上太行。瞻白云兮孤飞，怅万里兮游子。

羌弭节兮县车，升斯堂兮奉甘旨。斑衣兮被被，列曾玄兮济济。

舞婆娑兮称兕觥，乐怡愉兮岂弟。新堂兮翼翼，旅楹有闲兮孔安且硕。

繄千秋兮万年，子子孙孙兮期永保而无斁。

作者简介：苏州府昆山人，字子英。工诗，长于乐府。洪武初为苏州府学训导。有《可传集》、《耕学斋诗集》。